钦定古今图书集成/方舆汇编/职方典/第1125卷 > 《崇阳县修城记》刘景韶
## 钦定古今图书集成/方舆汇编/职方典/第1125卷 > 《崇阳县修城记》刘景韶

主上新服，命思保障元元，以干城王室，诏天下郡国，
“各缮若城，浚若池，三务成功，无内忧而外是惧。抑亦
使邦大夫慎其四境，而州若县，是城是完，迟速依序，
于是焉在？维兹方城汉水，险犹外也，城莫先于楚。”于
是中丞赵公、柱史李公，实受成命，下其议藩臬长一
时数十县，各表分创，以令大事。崇阳，固汉下隽之未
“成城也，山涧盘纡，旧称天城，以其邻六县，介乎豫章
之西，盗出入冲焉，故崇宜先城。愚民不习诏令，汹汹
以为厉己亡论。制与时，即不劳民伤财，且惧大役难
成，作者不任，将中废业。不尔，以数岁之绩，易千数百
年因循之陋，亦是固也。岂其知役所由起，利所由成，
尧与舜且犹不废，平治天下，独何难于用民乎？”议既
定，遂檄别驾邓公营之，而调南漳王公为邑长。已又
檄郡推程公董其役。是时有司非不束湿斯城，而程
又以迁去民即时而畚挶，将亦谓靡不有初，迟迟吾
重图之矣。会谯大夫方擢守普安州，两台因之疏于
朝，改兴国摄崇政，实留其才为崇墉计也。侯至览之，
心授其筭曰：“夫昔所计丈数，揣高卑，度厚薄，仞沟洫，
物土方，议远。尔量事期，计徒庸，虑财用，賮糇粮，以令
役于一邑。若则有常，奈何属役赋丈以贻之我，而何
其覆篑之不前也？与众为政，筑道旁舍尔苟不征怨
于百姓，虑始之民，吾宁任焉。罢力以完之，而可与乐
成，是用临之，不愆于素。”因罢子弟七十人，计里分堵，
刻期程力，万夫悉来。公日督抶之，靡不夙夜，身在陴
间，至撤庭羡之卒以助不给，简守文之吏以辖不虔，
施不测之赏以惩不敏，弛不急之务以稗不逮。剔弊
防罅，闵闵焉若大匠氏之运绳尺以考巨室，盖再阅
月而城成，周六百六十四丈，高丈三尺，广丈一尺，堞
四尺。水洞二门，四门各有楼，楼高二丈。东曰“宾曦”，南
曰“迎薰”，西曰“阜成”，北曰“拱极”，崇端显严，曼与城称。山
河表里域，弦诵礼乐之民而宁处乎其中，盖屹然大
观也。城始于万历三年八月，落成于本年十二月，大
夫所用民之力，才百有馀日而陶。伐石、构木涂垩，
民各以其力自为之。夫岂不轻用？而城不自地出，安
得以时诎为解？官弛其赋，民劝其城。两台实云：畏此
玺书，我固身受其命，何可后时？即有后事，何可弗与
知也？《诗》曰：“天之命我，城彼朔方。”彼实发以赫赫之名，
顾所谓悄悄，若此其勤，又何敢不奔走于今日以为
荣施也哉？夫城，盛也，以盛民也。用民之力而民是盛；
以宣上德而不居其成功，足用借手两台以报天子。
四封之臣，无以逾此矣。余不佞，因附《春秋》之法而谨
书之，又以见崇城之不朽，非徒作也。抚台某属有成
劳，于法宜书；并书为记。